BGRIM ส่งซิกครึ่งปีหลังแจ่ม จ่อปิดดีล รฟฟ.ก๊าซ “เวียดนาม” 1,200MW
BGRIM มองผลงานช่วงครึ่งหลังของปี 64 เติบโตอย่างแข็งแกร่ง เตรียมปิดดีลโรงไฟฟ้าก๊าซ “เวียดนาม” กำลังผลิต 1,200MW
16 มิ.ย. 2564

นายฮาราลด์ ลิงค์ ประธาน บี.กริม และประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า แนวโน้มผลการดำเนินงานในไตรมาส 2/64 ยังมีความต้องการใช้ไฟฟ้าของลูกค้านิคมอุตสาหกรรมในประเทศไทยเติบโตอย่างต่อเนื่อง อยู่ที่ประมาณ 10-15% และยังมีลูกค้าใหม่ที่เข้ามาอีกไม่ต่ำกว่า 40 เมกะวัตต์
ขณะเดียวกันในครึ่งปีหลังนี้ บริษัทยังจะจ่ายไฟฟ้าเชิงพาณิชย์ (COD) โครงการโรงไฟฟ้าพลังงานลม บ่อทอง วินด์ฟาร์ม 1&amp;2 กำลังการผลิตติดตั้ง 16 เมกะวัตต์ ปัจจุบันการก่อสร้างคืบหน้าแล้ว 93.5% คาดว่าจะ COD ได้ในเดือนก.ค.64 และสิ้นปีนี้จะ COD โครงการโรงไฟฟ้า Hybrid สำหรับงานระบบไฟฟ้าและระบบน้ำเย็นสนามบินอู่ตะเภาในส่วนของโซลาร์ กำลังการผลิต 15 เมกะวัตต์ ซึ่งจะรับรู้รายได้เต็มที่ในปีถัดไป
“ปีนี้จะมีการรับรู้รายได้จากโครงการโซลาร์ฟาร์มในกัมพูชาเข้ามาเต็มปี ซึ่งหากเทียบกับปีก่อนยังมีทิศทางที่เติบโตเพิ่มขึ้นค่อนข้างมาก ขณะที่แม้ว่าราคาค่าก๊าซธรรมชาติจะปรับตัวเพิ่มขึ้น แต่เมื่อเทียบกับก่อนก็ยังถูกกว่าประมาณ 1% จึงมองว่าภาพรวมในไตรมาส 2/64 และครึ่งปีหลังยังอยู่ในทิศทางที่แข็งแกร่ง” นายฮาราลด์ กล่าว
สำหรับการซื้อกิจการ (M&amp;A) ทั้งในประเทศและต่างประเทศ โดยในประเทศปัจจุบันบริษัทฯ อยู่ระหว่างการเจรจาซื้อกิจการโรงไฟฟ้าก๊าซธรรมชาติ จำนวน 2-3 โครงการ กำลังการผลิตรวม 600-700 เมกะวัตต์ คาดว่าจะเห็นความชัดเจนได้ในช่วงครึ่งปีหลังนี้ และอยู่ระหว่างศึกษาเข้าซื้อกิจการโครงการโรงไฟฟ้าในต่างประเทศหลายโครงการ ได้แก่ โครงการโรงไฟฟ้าพลังงานลม ประเทศเกาหลี 2 โครงการ กำลังการผลิตรวม 170 เมกะวัตต์ คาดว่าจะได้ข้อสรุปในช่วงครึ่งปีหลัง, โครงการโรงไฟฟ้าพลังงานลม ประเทศเวียดนาม กำลังการผลิต 200 เมกะวัตต์ รวมถึงโครงการโรงไฟฟ้าโซลาร์ฟาร์ม ในประเทศมาเลเซีย กำลังการผลิต 200-250 เมกะวัตต์ และยังมีส่วนต่อขยายอีกกว่า 150 เมกะวัตต์ คาดว่าจะเห็นความชัดเจนได้ในครึ่งปีหลัง
นอกจากนี้ บริษัทยังศึกษาลงทุนโครงการพลังงานในยุโรปและสหรัฐอเมริกา และศึกษาโครงการโซลาร์รูฟท็อปในประเทศฟิลิปปินส์ และประเทศโอมาน อย่างไรก็ตามคาดว่าปีนี้จะมีสัญญาซื้อขายไฟฟ้า (PPA) ไม่ต่ำกว่า 1,000 เมกะวัตต์ วางงบลงทุนปีนี้ไว้ประมาณ 17,000 ล้านบาท ซึ่งบริษัทยังคงแผนการขยายกำลังการผลิตไฟฟ้า 7,200 เมกะวัตต์ ปี 68 จากสิ้นปีนี้จะมีกำลังการผลิตไฟฟ้าที่ 3,089 เมกะวัตต์
นายฮาราลด์ กล่าวว่า ด้านความคืบหน้าการลงทุนโครงการโรงไฟฟ้าก๊าซธรรมชาติเหลว (LNG) ( LNG to Power) ในประเทศเวียดนาม คาดเห็นความชัดเจนในช่วงครึ่งปีหลังนี้จำนวน 1 ดีล จากโครงการที่ดูไว้ราว 2-3 โครงการ  ซึ่งโครงการดังกล่าว แบ่งเป็น สองเฟส โดยจะได้ข้อสรุปเฟสแรกในช่วงครึ่งปีหลัง ขนาดกำลังการผลิต 1,200 เมกะวัตต์ ส่วนเฟสสอง กำลังการผลิต 1,700 เมกะวัตต์ ยังอยู่ระหว่างการศึกษา
บริษัทยังเตรียมออกเสนอขายหุ้นกู้มูลค่ารวม 10,000 ล้านบาทในช่วง 1-2 เดือนข้างหน้านี้ แบ่งเป็น หุ้นกู้ประมาณ 8,000 ล้านบาท และกรีนชูราว 2,000 ล้านบาท โดยเงินที่ได้จากการระดมทุนในครั้งนี้จะนำไปลงทุนในโครงการที่จะเกิดขึ้นในอนาคต และใช้คืนเงินกู้เดิมเพื่อลดต้นทุนภาระดอกเบี้ยให้ต่ำลง รวมถึงใช้เป็นเงินทุนหมุดเวียนของบริษัท โดยในช่วงครึ่งปีหลังบริษัทมีการเตรียมกระแสเงินสดไว้กว่า 20,000 ล้านบาท